Notum sit omnibus Matiscensis ecclesie canonicis videlicet presentibus et futuris quod Rainaldus, nobilis miles, veniens ante presentiam domni Letbaldi presulis et canonicorum ejus, petiit ab eis conferri in precariam sibi et uxori sue Bertrade et filio eorum Aimoni quamdam ecclesiam sitam in pago Lugdunensi, in agro Romanacensi, dicatam in honore Beati Benedicti et sanctorum martirum Babile et Innocentis. Cujus petitionem prelibatus pontifex gratam suscipiens cum consensu canonicorum Sancti Vincentii, de quorum ratione erat, contulit prenominatis hominibus sicut petebant, in precariam, supradictam ecclesiam cum decimis et villaribus et silvis et terris, pascuis et aquarum decursibus, et servis et ancillis, et omnibus ad eam pertinentibus, sicut olim illam in precariam habuerat nobilis homo Furardus nomine, cognomento Botus, cum filio Adone qui postea episcopus fuit; eo vero pacto ista precaria facta est supradictis tribus, ut illam in vita sua teneant et possideant. In festivitate Sancti Vincentii ad altare ejus, loco census, V solidos denariorum persolvant; post decessum vero eorum, ad Sanctum Vincentium cum omni integritate revertantur.